钦定古今图书集成/明伦汇编/官常典/第178卷 > 唐
## 钦定古今图书集成/明伦汇编/官常典/第178卷 > 唐

唐三公、三师不常设，尚书省设左右仆射，左右丞佐
之；门下省设侍中，门下侍郎佐之；中书省设中书令，
中书侍郎佐之，皆掌国家大政。后乃称“中书门下平
章事”，或称大学士，而节度使及盐铁转运、太清宫延
资库使皆兼领之。

按《唐书百官志》：“三师、三公、太师、太傅、太保各一人，是
为三师；太尉、司徒、司空各一人，是为三公，皆正一品。
三师，天子所师法，无所总职，非其人则阙。三公佐天
子理阴阳，平邦国，无所不统。亲王拜者不亲事，祭祀
阙则摄。”

〈注〉隋废三师，贞观十一年复置，与三公皆不设官属。

尚书省。尚书令一人，正二品，掌典领百官。其属有六
尚书：一曰吏部，二曰户部，三曰礼部，四曰兵部，五曰
刑部，六曰工部，庶务皆会决焉。

〈注〉六：尚书，兵部、吏部为前行，刑部、户部为中行，工部、礼部为后行。行总四司，以本行为头司，馀为子司。

凡上之逮下，其制有六：一曰制，二曰敕，三曰册，天子
用之；四曰令，皇太子用之；五曰教，亲王、公主用之；六曰符，省下于州，州下于县，县下于乡。下之达上，其制
有六：一曰表，二曰状，三曰笺，四曰启，五曰辞，六曰牒。
诸司相质，其制有三：一曰关，二曰刺，三曰移。凡授内
外百司之事，皆印。其发日为程，一曰受，二曰报。诸州
计奏达京师，以事大小多少为之节。凡符、移、关、牒，必
遣于都省乃下。天下大事不决者，皆上尚书省。凡制
敕、计奏之数，省符宣告之节，以岁终为断。

〈注〉龙朔二年，改尚书省曰“中台”，废尚书令，尚书曰“太常伯”，侍郎曰“少常伯。”光宅元年，改尚书省曰“文昌台”，俄曰“文昌都省。”垂拱元年曰“都台”，长安三年曰“中台。”

左右仆射各一人，从二品。掌统理六官，为令之贰；令
阙则总省事，劾御史纠不当者。

〈注〉龙朔二年，改左右仆射曰“左右匡政。”光宅元年曰“文昌左右相。”开元元年曰“左右丞相。”天宝元年复。

左丞一人，正四品上；右丞一人，正四品下。掌辨六官
之仪，纠正省内，劾御史举不当者。吏部、户部、礼部，左
丞总焉；兵部、刑部、工部，右丞总焉；郎中各一人，从五
品上；员外郎各一人，从六品上。掌付诸司之务，举稽
违，署符目，知宿直，为丞之贰。以都事受事发辰，察稽
失，监印、给纸笔；以主事令史、书。令史署覆文案，出符
目，以亭长启闭。传禁约，以掌固守。当仓库及陈设，诸
司皆如之。

〈注〉隋尚书省诸司郎及承务郎各一人，而废左右司。武德三年，改诸司郎为郎中，承务郎为员外郎。贞观元年，复置左右司郎中。龙朔元年，改左右丞曰“左右肃机郎中”曰“左右承务，诸司郎中”曰“大夫。”永昌元年，复置员外郎。神龙元年省，明年复置。初有驲驿百人，掌乘传送符，后废。

都事各六人，从七品上；主事各六人，从八品下；吏部、
考功、礼部主书，皆如之。诸司主事，从九品上。

〈注〉有令史各十八人，书令史各三十六人，亭长各六人，掌固各十四人。

门下省侍中二人，正二品。掌出纳帝命，相礼仪。凡国
家之务，与中书令参总，而颛判省事，下之通上。其制
有六：一曰奏钞，以支度国用，授六品以下官，断流以
下罪及除、免官用之；二曰奏弹，三曰露布，四曰议，五
曰表，六曰状。自露布以上乃审，其馀覆奏，画制可而
授。尚书省行幸则负宝以从版奏，中严外办，还宫则
请降辂解严。皇帝斋，则请就斋室。将奠，则奉玉币。盥，
则奉匜。取盘、酌罍水，赞洗，酌泛齐，受虚爵，进福酒，皆
左右其仪。飨宗庙，进瓒而赞酌郁酒。既祼，赞酌醴齐。
籍田则奉耒。四夷朝见，则承诏劳问。临轩命使册皇
后、皇太子，则承诏降宣命。慰问聘召，则莅封题。发驿
遣使，则给鱼符。凡官爵废置，刑政损益授之。史官既
书，复莅其记注。职事官六品以下，进拟，则审其称否
而进退之。

〈注〉武德元年，改侍内曰“纳言”，三年曰“侍中。”龙朔二年，改门下省曰东台，侍中曰“左相。”武后光宅元年曰“纳言。”垂拱元年，改门下省曰“鸾台。”开元元年曰黄门省，侍中曰“监。”天宝元年曰“左相。”

门下侍郎二人，正三品。掌贰侍中之职。大祭祀则从
盥则奉巾；既帨，奠巾，奉匏爵赞献。元日、冬至奏天下
祥瑞；侍中阙，则莅封符券，给传驿。

〈注〉龙朔二年，改黄门侍郎曰“东台侍郎。”武后垂拱元年曰“鸾台侍郎。”天宝元年曰“门下侍郎。”乾元元年曰“黄门侍郎”，大历二年复旧。

中书省。中书令二人，正二品，掌佐天子执大政而总
判省事。凡王言之制有七：一曰《册书》，立皇后、皇太子，
封诸王，临轩册命，则用之；二曰《制书》，大赏罚、赦宥、虑
囚，大除授则用之；三曰《慰劳制书》，褒勉赞劳，则用之；
四曰《发敕》，废置州县、增减官吏、发兵除免官爵、授六
品以上官，则用之；五曰《敕旨》，百官奏请施行，则用之；
六曰《论事敕书》，戒约臣下，则用之。七曰《敕牒》，随事承
制，不易于旧，则用之。皆宣署申覆，然后行焉。大祭祀，
则相礼。亲征纂严，则戒饬百官。临轩册命，则读册。若
命于朝，则宣授而已。册太子，则授玺绶。凡制诏文章
献纳，以授记事之官。

〈注〉武德三年，改内书省曰中书省，内书令曰中书令。龙朔元年，改中书省曰西台，中书令曰“右相。”光宅元年，改中书曰凤阁，中书令曰“内史。”开元元年，改中书省曰紫微省，中书令曰“紫微令。”天宝元年曰右相。至大历五年，紫微侍郎乃复为中书侍郎，

侍郎二人，正三品，掌贰令之职，朝廷大政参议焉。临
轩册命为使，则持册书授之。四夷来朝，则受其表疏
而奏之。献贽币，则受，以付有司。

舍人六人，正五品上。掌侍进奏，参议表章。凡诏旨、制
敕、《玺书》、册命，皆起草进画，既下，则署行。其禁有四：一
曰漏泄，二曰稽缓，三曰违失，四曰忘误。制敕既行，有
误则奏改之。大朝会，诸方起居，则受其表状。《大捷祥瑞》，百寮表贺，亦如之。册命大臣，则使持节读册命。将
帅有功及大宾客，则劳问，与给事中及御史、三司鞫
冤滞，百司奏议考课，皆预裁焉。以久次者一人为阁
老，判本省杂事；又一人知制诰，颛进画，给食于政事
堂，其馀分署制敕，以六员分押，尚书六曹，佐宰相判
案，同署乃奏，唯枢密迁授不预。姚崇为紫微令，奏大
事，舍人为商量状，与本状皆下，紫微令判二状之是
否，然后乃奏。开元初，以它官掌诏敕策命，谓之“兼知
制诰。”肃宗即位，又以它官知中书舍人事。兵兴，急于
权便，政去，台阁决遣，颛出宰相，自是舍人不复押六
曹之奏。会昌末，宰相李德裕建议，台阁常务，州县奏
请，复以舍人平处可否。先是，知制诰率用前行正郎，
宣宗时，选尚书郎为之。主书四人，从七品上；主事四
人，从八品下。

〈注〉有令史二十三人，书令史五十人，能书四人，蕃书译语十人，乘驿二十人，传制十人，亭长十八人，掌固二十四人，装制敕匠一人，修补制敕匠五十人，掌函、掌案各二十人。

宰相之职，佐天子总百官，治万事，其任重矣。然自汉
以来，位号不同，而唐世宰相名尤不正。初唐因隋制，
以三省之长，中书令、侍中、尚书令共议国政，此宰相
职也。其后以太宗尝为尚书令，臣下避不敢居其职，
由是仆射为尚书省长官，与侍中、中书令号为宰相。
其品位既崇，不欲轻以授人，故常以他官居宰相职，
而假以他名。自太宗时，杜淹以吏部尚书参议朝政，
魏徵以秘书监参预朝政，其后或曰“参议得失”、“参知
政事”之类，其名非一，皆宰相职也。贞观八年，仆射李
靖以疾辞位，诏疾小瘳，三两日一至中书门下平章
事，而平章事之名盖起于此。其后李𪟝以太子詹事
同中书门下三品，谓同侍中、中书令也。而“同三品”之
名，盖起于此。然二名不专用，而他官居职者，犹假他
名如故。自高宗已后，为宰相者必加同中书门下三
品，虽品高者亦然。惟三公、三师、中书令则否。其后改
易官名，而张文瓘以东台侍郎同东西台三品、同三
品入衔，自文瓘始。永淳元年，以黄门侍郎郭待举、兵
部侍郎岑长倩等同中书门下平章事。平章事入衔，
自待举等始。自是以后，终唐之世不能改。初，三省长
官议事于门下省之政事堂，其后裴炎自侍中迁中
书令，乃徙政事堂于中书省。开元中，张说为相，又改
政事堂号“中书门下”，列五房于其后：一曰吏房，二曰
枢机房，三曰兵房，四曰户房，五曰刑礼房，分曹以主
众务焉。宰相事无不统，故不以一职名官。自开元以
后，常以领他职，实欲重其事而反轻宰相之体。故时
方用兵，则为节度使，时崇儒学，则为大学士，时急财
用，则为盐铁转运使，又其甚则为延资库使。至于国
史、太清宫之类，其名颇多，皆不足取法，故不著其详。

### 太宗贞观元年敕侍中朝堂受讼

按《唐书太宗本纪》：“贞观元年五月癸丑，敕中书令侍
中朝堂受讼辞，有陈事者悉上封。”

### 元宗开元元年十一月庚寅改门下省为黄门省侍中为监

按：《唐书元宗本纪》云云。